**אחוזת דאונטון** (באנגלית: **Downton Abbey**) היא סדרת דרמה תקופתית בריטית, זוכת פרס גלובוס הזהב, פרס אמי ושלושה פרסי גילדת שחקני המסך. הסדרה נוצרה על ידי ג'וליאן פלוז בהפקת "קרנבל פילמס" ורשת הטלוויזיה "מאסטרפיס" ושודרה לראשונה ברשת ITV בבריטניה ב-26 בספטמבר 2010.

הסדרה מתרחשת ב"דאונטון אבי", אחוזה רחבת ידיים במחוז יורקשייר, ומתארת את חייהם של משפחת קרולי האריסטוקרטית וחיי משרתיהם בשנים שאחרי התקופה האדוארדית. ברקע מתרחשים אירועים היסטוריים המשפיעים על החברה הבריטית ומשנים את ההיררכיה של המעמדות החברתיים. האירועים המתוארים בסדרה כוללים את טביעתה של הטיטאניק, פרוץ מלחמת העולם הראשונה, השפעת הספרדית, "שערוריית מרקוני" והקמת מדינת אירלנד החופשית.

עלילה
-----

### עונה ראשונה

העונה הראשונה שודרה בבריטניה החל מ-26 בספטמבר 2010.

בעונה זו הסדרה מתחקה אחרי חייהם של בני משפחת קרולי מיום טביעת הטיטאניק, באפריל 1912 ועד לפרוץ מלחמת העולם הראשונה ב-4 באוגוסט 1914. העלילה מתמקדת בצורך למצוא יורש זכר לאחוזת גרנתהם ובחיי האהבה הסוערים של ליידי מרי והניסיון למצוא לה שידוך הולם.

חוקי הירושה המבטיחים את העדפת הבן הבכור, הם המניעים את העלילה: בדור הקודם ניצלה האחוזה הודות לנישואיו של רוברט לקורה ולכספה שנבלע ברכוש האחוזה וכעת אמורה רוזנות גרנתהם (הבדיונית) הכוללת את תואר הרוזן ואחוזת דאונטון לעבור לבן הדוד פטריק שיישא לאישה את מרי. אך תקוותיהם של בני המשפחה נגוזו כאשר האח היורש ובנו מתו שניהם עם טביעת הטיטאניק והיורש הנוכחי הוא קרוב רחוק, מתיו קרולי, עורך דין ממנצ'סטר השייך למעמד הבינוני. מבחינת המשפחה הוא זר גמור העומד לרשת בנוסף לתואר הרוזנות ולאחוזה, גם את כל הונה של הרוזנת ולא להשאיר דבר בידי בנותיה. תחילה מתקבל מת'יו בקרירות רבה מצד בני המשפחה והמשרתים ובייחוד נתקל בהתנגדותה של מרי המסרבת לשקול נישואים עמו. אולם הסתבכותה של מרי בקשר רומנטי עם דיפלומט טורקי מעמידים אותה במצב מורכב וגורמים לה לראות את המצב בצורה סובלנית יותר. במהלך הזמן מתקבל מת'יו כבן משפחה ומרי מתאהבת בו, אך הססנותה לקבל את הצעת הנישואין שלו גורמת לנתק ביניהם.

בקרב המשרתים מתחולל עימות בין תומאס ואו'בריאן לבייטס, כשהשניים מנסים לגרום לפיטוריו בדרכים שונות. בעזרת אנה וכן בעזרת הקשר הקרוב עם לורד גראנת'ם הוא מצליח להישאר בתפקידו. בנוסף מתפתח קשר רומנטי בינו לבין אנה שיוצר מצב מורכב עקב היותו של בייטס נשוי לאישה שאינה מעוניינת בגירושים ממנו.

### עונה שנייה

שידורי העונה השנייה החלו בבריטניה ב-18 בספטמבר 2011. בנוסף כללה הסדרה פרק ספיישל לחג המולד ששודר ביום חג המולד 2011.

התקופה המתוארת בשמונה פרקי הסדרה היא החל מהקרב על הסום ב-1916 וכלה בהתפרצות מגפת השפעת הספרדית של שנת 1918. העונה עוסקת בעיקר בהשפעת המלחמה על דאונטון, אך ממשיכה לעסוק גם ביחסים הפנימיים שבין דיירי האחוזה.

שלושה מדרי הבית, מתיו קרולי, תומאס בארו וויליאם מייסון, מתגייסים לצבא הבריטי ומשתתפים במלחמה. טום ברנסון, הנהג האירי, סירב להילחם עבור הבריטים.
בית האחוזה הופך לבית החלמה לקצינים פצועים וליידי סיביל מצטרפת לקורס אחיות ועובדת בבית ובבית החולים הסמוך. במהלך המלחמה מתהדק הקשר בינה לבין הנהג ברנסון ולאחריה היא נענית להצעתו לברוח לאירלנד. הקשר ביניהם מזעזע את בני משפחתה ובייחוד את אביה, אך לבסוף ניתנת הסכמה שבשתיקה.
מת'יו מתארס עם צעירה לונדונית בשם לווינייה סווייר ומחדש את הקשר עם מרי כידידות בלבד, בלא שיהיה מודע לכך שהיא עדיין אוהבת אותו. במהלך המלחמה נפצע מת'יו באורח קשה אך מתאושש באופן מפתיע. מרי מסתירה את רגשותיה ומתארסת לסר ריצ'רד קרלייל, איל עיתונות מלונדון, למורת רוחם של בני משפחתה שנרתעים מעיסוקו בשערוריות. קרלייל מסייע למרי להסתיר את שערוריית הדיפלומט הטורקי בתנאי שתינשא לו, והיא אינה מבטלת את האירוסים אף לאחר שלוויניה מתה בשפעת הספרדית.

ויליאם מחזר אחר דייזי והיא נענית לו כדי לעודדו לקראת היציאה למלחמה, בעצת גברת פאטמור ובניגוד לרצונה ולאחר שויליאם נפצע אנושות בקרב הוא נושא אותה לאישה על ערש דווי.
המשרת בייטס עוזב במפתיע עקב סחיטה מכיוון אשתו אך לבסוף חוזר לאחוזה לאחר שהצליח לגרש את אשתו. בייטס ואנה נישאים בסתר, אך בייטס נעצר מיד אחר מכן לאחר שאשתו נמצאה מתה בחשד לרציחתה.

בעונה זו השתתפו השחקנים הקבועים וכן מספר שחקנים אורחים: קאל מקאנינץ' בתפקיד המשרת האישי לאנג, איאן גלן כסר ריצ'רד קרלייל, איימי נוטל כמשרתת אתל, זואי בויל כארוסתו של מתיו מיס לווינה סווייר ומריה דויל קנדי בתפקיד ורה אשתו של בייטס.

ספיישל חג המולד 2011
פרק הספיישל התרחש באחוזת דאונטון בחג המולד של שנת 1919 וערב שנת 1920.

בייטס עומד למשפט באשמת רצח ונמצא אשם, אך זוכה לחנינה מגזר דין מוות ומושם בכלא למאסר עולם. מרי מנתקת את קשריה עם קרלייל בעצת אביה ומתארסת למת'יו.

לצוות השחקנים הקבוע הצטרפו נייג'ל הייברס כלורד הפוורת' ושרון סמול בתפקיד המשרתת האישית של ליידי רוזמונד.

### עונה שלישית

שידור הבכורה של העונה השלישית בבריטניה היה ב-16 בספטמבר 2012. עוונה זו עוסקת בהתמודדות עם תוצאות מלחמת העולם הראשונה וכן במאבק האירי לעצמאות.

דאונטון ניצבת בפני משבר כלכלי כתוצאה מהשקעות כושלות, אך הצטרפותו של מת'יו כמשקיע וכמנהל נוסף מונעת את מכירת האחוזה. מרי ומת'יו נישאים בתחילת העונה ועושים מאמצים להביא ילד. אדית' מחדשת את הקשר עם סר אנתוני סטראלן ומתארסת לו על אף פער הגילים ביניהם, אולם סטראלן מבטל את החתונה ברגע האחרון. אדית' מוצאת מפלט בכתיבת טור לעיתון על אף התנגדות משפחתה ומתקרבת אל העורך. סיביל בהיריון וחוזרת לאחוזה יחד עם ברנסון שמסתבך בפעילות המחתרת האירית. במהלך לידת בתהּ מתה סיביל מרעלת היריון.

אנה עושה מאמצים למצוא הוכחות שיזכו את בייטס ולבסוף מצליחה להביא לשחרורו. הידידות בין או'בריאן לתומס מתפרקת על רקע יחסו השלילי של תומאס למשרת חדש שהוא אחיינה של או'בריאן והיא מנסה לנקום בו. תומאס מנסה ליצור קשר רומנטי עם משרת אחר אולם הדבר מתגלה וכמעט מביא לפיטוריו.

השחקנית שירלי מקלין מצטרפת לסדרה בתפקיד מרתה לווינסון, אמהּ האמריקאית של ליידי גרנתהם.

ספיישל חג המולד 2012
הפרק האחרון של העונה השלישית מתרחש בחודשי הקיץ של שנת 1921. בני המשפחה נוסעים לקרובים בסקוטלנד בעוד המשרתים ברובם נותרים בדאונטון. מרי חוזרת לדאונטון כדי ללדת, ובדרך חזרה מבית החולים נהרג מת'יו בתאונת דרכים.

השחקנית מייאנה בורינג הופיעה בפרק זה בתפקיד המשרתת עדנה בריית'ווייט.

### עונה רביעית

שידורי העונה הרביעית בבריטניה התחילו ב-22 בספטמבר 2013. העונה מתחילה שישה חודשים לאחר מות מת'יו, ומתרחשת לאורך שנת 1922.

מרי מנסה להתמודד עם מותו של מת'יו ובעצת ברנסון מצטרפת לניהול האחוזה לאחר שמתגלה שמת'יו הוריש לה את חלקו. השניים מובילים שינויים ארגוניים באחוזה בניסיון להפוך אותה לרווחית. לורד גילינגאם, ידיד המשפחה, מחזר אחריה אך היא לא נעתרת. אדית' ומייקל גרגסון מתכננים להינשא ואדית' אף נכנסת להריון, אך גרגסון נעלם ללא הודעה מוקדמת. אדית' לא מגלה לאימה על ההיריון ובעצת דודתה רוזמונד מתכננת לנסוע לשווייץ ולמסור את התינוק לאימוץ. ליידי רוז מתאהבת בסולן להקת ג'אז שחור עור ומתכננת להינשא לו, אך ליידי מרי מסכלת את האירוסין. לורד גרנתהם נוסע במפתיע לניו יורק לאחר שאחיה של ליידי קורה נקלע לקשיים כלכליים.

במהלך מסיבה באחוזה אונס משרתו של לורד גילינגאם את אנה. אנה מבקשת להסתיר את האונס ממר בייטס מחשש שזה יתנקם בו, אך לבסוף מתגלה לבייטס אודות האונס, אך לא זהות האנס. ליידי מרי מבקשת מלורד גילינגאם לפטר את המשרת אך זה נהרג בתאונה בלתי מוסברת.

מיס או'בריאן עוזבת את האחוזה במפתיע ומצטרפת לקרובי המשפחה הסקוטים במסעם להודו. עדנה ברית'וויט חוזרת לאחוזה כמשרתת האישית של ליידי גרנתהם, אך מוחלפת במיס באקסטר לאחר שנתגלתה קרבה יתרה בינה לבין ברנסון.
אלפרד מגשים את חלומו להיות שף ועוזב את האחוזה, אך גורם לחיכוכים בין דייזי לאיווי סביב אהבתו. ג'יימס מנסה לחזר אחרי איווי אך זו דוחה אותו. מוזלי שנשאר מחוסר עבודה לאחר מות מת'יו מתנסה בעבודות זמניות שונות עד שחוזר לאחוזה כמחליף לאלפרד.

השחקן ג'ים קאר שהצטרף לסדרה בעונה הזו בתפקיד הזמר ג'ייק רוס הוא הדמות שחורת העור הראשונה בסדרה.

ספיישל חג המולד 2013
פרק הספיישל שודר בבריטניה ב-25 בדצמבר 2013. הפרק מתרחש בשנת 1923.

משפחת קרולי שוהה בלונדון לרגל הצגתה בחברה של ליידי רוז בארמון בקינגהאם ואליה מצטרפים אימה של קורה מרתה ואחיה הרולד. המשפחה פוגשת במלך ג'ורג' החמישי ובבנו אדוארד השמיני, ואף מצליחה למנוע שערורייה הקשורה בנסיך. אדית' מתקשה להתגבר על הפרידה מביתה ועורכת סידורים להבאתה החשאית לאחת ממשפחות האריסים באחוזה.

לפרק הצטרף השחקן פול ג'יאמטי בתפקיד הרולד לווינסון.

### עונה חמישית

העונה החמישית עלתה בבריטניה ב-21 בספטמבר 2014, ושודרה בישראל בערוץ הראשון החל מ-6 בנובמבר.

ליידי מרי מחוזרת על ידי לורד גילינגאם ואף יוצאת איתו לחופשה סודית, אך מחליטה לבסוף שלא להיענות להצעת הנישואין שלו. ליידי אדית' משיבה את ביתה מריגולד מאירופה ומשכנת אותה בבית משפחת דרו המקומית תחת סיפור כיסוי, אך מתקשה להיפרד ממנה. בעקבות הידיעה על מותו של אהובה מייקל גרגסון בהתקפה אלימה בגרמניה אדית' בורחת עם מריגולד, אך לבסוף זהותה של מריגולד מתגלה לליידי גראנתם והיא משכנעת אותה לצרף את מריגולד לילדי דאונטון האחרים. ליידי רוז מתנדבת בסיוע לפליטי מהפכת 1917 ברוסיה, שם היא פוגשת בנסיך קורגן, מחזר לשעבר של הרוזנת האלמנה, שאף מציע לה לחדש את הקשר ביניהם ולהינשא לו. ליידי רוז מתאהבת באטיקוס סינתבי, בן למשפחה יהודית שמוצאה באודסה, והשניים נישאים על אף התנגדותו של אביו. טום מתקרב למיס בנטינג, מורה מקומית, אך עקב החיכוך עם בני המשפחה נפרד ממנה ומתכנן ההגירה לארצות הברית. גברת איזבל קרולי נענית לחיזוריו של לורד מרטון ומודיעה על אירוסיהם, אך נתקלת בהתנגדות מכיוון בניו. היסטוריון אמנות מחזר אחרי ליידי קורה וגורם לסכסוך זמני בינה לבין לורד גראנתם. הכלבה אייסיס מתה מסרטן.

בעקבות ניסיונות סחיטה מצד תומאס, חושפת מיס באקסטר בפני קורה וכן בפני מוזלי כי בעבר נאסרה על גנבת תכשיטים ממעסיקיה. תומאס מנסה טיפול המרה אך בעקבות ההשלכות הפיזיות הקשות משוכנע על ידי מיס באקסטר לוותר עליו. דייזי מחליטה להשלים את השכלתה בעזרת מיס בנטינג ומפתחת מודעות פוליטית וחברתית. מר בייטס מתוודה בפני אנה כי שקל לרצוח את מיסטר גרין, שאנס אותה, אך ויתר. למרות זאת בלש הסקוטלנד יארד שחוקר את מות מיסטר גרין אוסר את אנה.

### עונה שישית

העונה השישית שודרה בבריטניה החל מ-20 בספטמבר 2015 מתרחשת בשנת 1925.

ליידי מרי מחוזרת על ידי הנרי טלבורט, נהג מרוצים, והשניים מתאהבים, אך עיסוקו של טלבורט מרתיע את מרי, בין השאר בעקבות מות בעלה הראשון מתיו בתאונת דרכים. מרי דוחה את טלבורט מספר פעמים אך לבסוף השניים נישאים. ליידי אדית' פוגשת במגזין שבבעלותה בברטי פלמן, סוכן של אחוזה אחרת, והשניים מתאהבים ומחליטים להינשא. אדית' מתקשה לגלות לפלמן את זהותה האמיתית של מריגולד, ביתה הלא חוקית, ולבסוף מרי חושפת את האמת, דבר המביא לביטול האירוסים ולמשבר נוסף ביחסי האחיות. טום ברנסון מחליט לחזור עם ביתו סיבי מארצות הברית וחוזר לסייע למרי באחוזה וכן מנסה לסייע לאדית בהתלבטויותיה לגבי המשך יחסיה עם ברטי פלמן.

בין הרוזנת האלמנה לבין ליידי גראנתם ואליזבת קרואלי מתגלע וויכוח על אודות עתידו של בית החולים המקומי, ולאחר שהרוזנת לא מצליחה למנוע את תוכנית החידוש היא נוסעת לטיול בצרפת. לורד גראנתם סובל מהתקף מפתיע של דלקת התוספתן, אך מחלים.

אנה מצליחה להשתחרר מבית הכלא לאחר שאישה אחרת התוודתה שהיא אחראית למותו של מר גרין. אנה ומר בייטס מנסים להיכנס להיריון אך אנה עוברת מספר הפלות; בעזרת ליידי מרי עוברת אנה ניתוח אצל רופא לונדוני ומצליחה לשמור את ההיריון. מוזלי מסייע לדייזי לעבור את הבחינות ומתבקש להיבחן בעצמו לתפקיד מורה בבית הספר המקומי, ואף מתקבל לתפקיד. דייזי מנסה לסייע לחמיה, מר מייסון, למצוא בית חלופי לאחר שהאחוזה בה התגורר כאריס נמכרה. בסופו של דבר עובר מייסון להתגורר בביתם של משפחת דרו, שעזבה לבקשת משפחת קרואלי עקב הקשר המורכב עם מריגולד. קרסון ולורד גרנתאם מעוניינים לפטר את תומאס, אך זה מתקשה למצוא עבודה כבאטלר או אף כמשרת, ובייאושו מנסה להתאבד בחיתוך ורידים, אך ניצל.

**ספיישל חג המולד 2015** - פרק הסיום של הסדרה

פרק הספיישל, האחרון לסדרה, שודר בבריטניה ב-25 בדצמבר 2015. הפרק מתרחש במהלך חודש דצמבר 1925.

ליידי מרי משכנעת את ברטי פלמן לפגוש את ליידי אדית' והוא מבקש את ידה על אף ביתה הלא חוקית מריגולד; אמו של פלמן מזועזעת בתחילה מסיפורה של אדית' אך מתרצה לבסוף והשניים נישאים. הנרי טלבוט פורש ממרוצי המכוניות ופותח עסק בתחום יחד עם ברנסון, וליידי מרי מספרת לבעלה כי היא בהריון עם ילדם המשותף. לורד מרטון מתגלה כחולה באנמיה וזאת, יחד עם יחסה של בנו וכלתו, משכנעים את איזבל קרואלי להינשא לו.

תומאס מוצא עבודה אחרת ונפרד מהמשפחה, אך מחלת הפרקינסון שמתגלה אצל קרסון מביאה את המשפחה להחזירו כרב-משרתים מחליף ולאפשר לקרסון לפרוש לביתו באחוזה. מוזלי מקבל הצעה לעבוד כמורה במשרה מלאה ונענה לה ודייזי מחליטה לעבור להתגורר בחוותו של מר מייסון, חמיה. בערב השנה החדשה יולדת אנה בן בחדרה של ליידי מרי.

הדמויות
-------

מישל דוקרי, המגלמת את מרי
דן סטיבנס המגלם את מתיו קרולי
### בני המשפחה

רוברט, הרוזן מגרנתהם
רוברט קרולי (יו בונוויל) - נולד בדאונטון אבי בשנת 1870. אביו היה הרוזן הרביעי מגרנתהם ואמו הרוזנת ויולט, ליידי גרנתהם. רוזמונד, אחותו של רוברט, נולדה ב-1871. יחסית למשפחת אצולה מצבם הכלכלי לא היה טוב אך למרות זאת רוברט זכה לחינוך מעולה: מגיל 7 עד 13 למד עם מורה פרטי, אחר כך למד באיטון, ובקרייסט קולג' באוניברסיטת אוקספורד למד פילוסופיה. אביו גידל אותו כיורשו וכבעל האחוזה לעתיד.

קורה, הרוזנת מגרנתהם
קורה קרולי, לבית לווינסון (אליזבת מקגוורן) - נולדה בשנת 1868 לאיזידור לווינסון, מיליונר יהודי-אמריקאי, ולאשתו מרתה לווינסון. קורה היא אשתו של רוברט ואם בנותיו: מרי, אדית וסיביל. היא נישאה לרוברט קרולי ב-1888, בעקבות לחצו של אביה, שרצה יותר מכל שביתו תתחתן עם אריסטוקרט אנגלי. היא נאלצה לחתום על הסכם בו היא מעבירה את כל הנדוניה שלה לרכוש האחוזה, ובהמשך למי שיירש את תואר הרוזנות ואת האחוזה. חמיה, שערך את ההסכם, עשה זאת בהנחה שהיא תלד בן והוא יהיה היורש. בהיעדר בן, היורש העתידי היה בן דודו של רוברט, ג'יימס. שידוך בין פטריק, בנו של ג'יימס, ומרי בתם של רוברט וקורה, היה אמור להשאיר את ההון בידי המשפחה.

ויולט, הרוזנת האם מגרנתהם
ויולט קרולי (מגי סמית') היא אמו של רוברט. נולדה בשנות הארבעים של המאה התשע עשרה לברונט ויש לה אחות אחת, רוברטה, ואחיינית בשם סוזאן הנשואה למרקיז מפלינטשייר. בשנות השישים חיזר אחריה לורד הפוורת' מהאטון פארק. ויולט מסמלת את "העולם הישן" והסדר שהיה קיים בימים לפני המלחמה, וקשה לה להסתגל לשינויים. כאשר רוברט מתקין בביתו חשמל וטלפון, היא מתלוננת על האור הרב והרעש. בהתחלה היא אינה מוכנה לקבל את מתיו כיורש, בהיותו בן למעמד הביניים ואינו חלק מהאריסטוקרטיה. אך עם הזמן היא משנה את הגישה, והיא מקבלת כאחד מהמשפחה ואת מתיו ומאוחר יותר גם את אמו איזובל.

ליידי מרי קרולי
מרי ג'וזפין קרולי (מישל דוקרי) בתם הבכורה של ליידי ולורד גרנתהם, נולדה בשנת 1892. בהתחלה היא מצטיירת כצעירה חדת לשון, קצרת רוח וקרה אולם בהמשך הסדרה היא מוצגת כפגיעה יותר ומביעה חמלה. אחת מתכונותיה הבולטות היא מסירותה הבלתי נלאית לאחוזת דאונטון, שהיה ביתה מאז ומעולם שבסופו של דבר היא תעמוד בראשו. הסכם הנישואים בין הוריה אינו מאפשר לה לרשת את האחוזה ולפיכך מחייב אותה למצוא בעל הולם, נושא שמעסיק רבות אותה ואת סביבתה.

ליידי אדית קרולי
אדית קרולי (לורה קרמייקל) הבת השנייה של לורד וליידי גרנתהם, נולדה ב-1894. לעיתים קרובות היא זוכה להתעלמות מהסובבים אותה. היא אינה יפה ורהוטה בדיבור כאחותה הבכורה, ופחות נועזת ונלהבת מאחותה הצעירה סיביל. הבדלים אלו מניעים יריבות בינה לבין אחותה. בנוסף, אדית אהבה את פטריק, היורש המיועד של האחוזה, ורגשותיה אליו היו עזים יותר מאלה של מרי שהייתה מאורסת לו.

ליידי סיביל קרולי, בהמשך הסדרה ליידי סיביל ברנסון
סיביל קורה ברנסון, לבית קרולי (ג'סיקה בראון פינדלי) הבת השלישית של לורד וליידי גרנתהם, נולדה ב-1896. היא בעלת מודעות פוליטית, בעד הענקת זכות בחירה לנשים ורוצה להשתחרר מהגבלות החברתיות החלות עליה.

מתיו קרולי
מתיו רג'ינלד קרולי (דן סטיבנס) נולד ב-1885 הוא בנם של הרופא ד"ר רג'ינלד קרולי ואיזובל קרולי, אחות במקצועה. מתיו הוא בן דוד מדרגה שלישית של הלורד גרנת'הם ועובד כעורך דין במנצ'סטר. אחרי מות היורש של הלורד גרנת'הם מתיו הוא היורש המיועד והלורד גרנת'הם מזמין אותו להתגורר בדאונטון ולהכיר את המקום. בתחילה הוא מתקבל בסקפטיות רבה מצד המשפחה והמשרתים, ומתקשה להסתגל לשינויים באורח חייו כיורש המיועד, ומסרב לאמץ את הדעות המסורתיות. עם הזמן הוא מתקבל למשפחה והלורד גרנתהם מתייחס אליו כאל בן מאומץ. פועל לרוב על פי צו מצפונו, אף שהדבר גורם בעיות שונות בינו לבין הסובבים אותו.

גברת איזובל קרולי
איזובל קרולי (פנלופי וילטון) אמו האלמנה של מתיו. אביה, בעלה ואחיה היו רופאים והיא עצמה התנדבה לשמש כאחות במלחמת הבורים. איזובל עוברת לדאונטון יחד עם בנה מתיו ומתחילה לסייע בבית החולים המקומי. דעותיה הן ליברליות ומודרניות משל משפחת קרולי, וניסיונה ליצור רפורמות שונות מוביל לחיכוכים רבים בינה לבין ויולט.

ליידי רוזמונד פיינסוויק
רוזמונד פיינסוויק לבית קרולי (סמנתה בונד) היא אחותו של רוברט, אלמנה המתגוררת בשכונת בלגרביה בלונדון. רוזמונד מדברת בצורה ישירה ומרבה לייעץ לבנות משפחת קרולי בנושאים שונים.

טום ברנסון
טום ברנסון (אלן ליץ') הוא סוציאליסט לאומן אירי ורפובליקני בעל שאיפות פוליטיות, המשמש בעונה הראשונה הנהג של בני המשפחה. הוא מפתח ידידות קרובה עם סיביל על רקע דעותיהם הפוליטיות שמתפתחת לכדי קשר רומנטי.

מרתה לווינסון
מרתה לווינסון (שירלי מקלין) היא אמה האמריקאית של קורה. היא אלמנה עשירה החיה בניו יורק ובניופורט ברוד איילנד ומגיעה לבקר בדאונטון באירועים מיוחדים. מרתה מאופיינת בדעות מודרניות ובאקסטרווגנטיות ומרבה לבקר את בני המשפחה על דבקותם במסורות העבר.

מיס סיביל ברנסון
סיביל ברנסון, מכונה גם סיבי, נולדה בשנת 1920, היא בתם היחידה של טום ברנסון וליידי סיביל ונכדתם הראשונה של רוברט וקורה. אמה מתה זמן קצר אחרי הלידה מרעלת הריון.

ליידי רוז מק'קלייר
ליידי רוז מק'קלייר (לילי ג'יימס), נולדה בשנת 1903, היא בתם הצעירה של המרקיז והמרקיזה מפלינטשייר וקרובת משפחה של משפחת קרולי. צעירה פזיזה ומרדנית, הנוטה אחרי האופנות המודרניות ומסוכסכת על רקע זה עם אימה. לאחר שהוריה נוסעים להודו היא עוברת להתגורר בדאונטון.

הנרי טלבוט
הנרי טלבוט (מת'יו גוד), הוא בן למשפחת אצולה חסר אמצעים, הוא נהג מרוצים המחזר אחרי מרי. לאחר תאונה במסגרת מרוץ בה נהרג חברו, הוא עוזב את עיסוקו כנהג מרוצים. מרי והוא נישאים במהלך העונה השישית.

### המשרתים

ג'ים קרטר המגלם את מר קרסון
פיליס לוגן המגלמת את גברת יוז
מר קרסון
צ'ארלס (צ'רלי) קרסון (ג'ים קרטר) הוא רב המשרתים (באטלר) של אחוזת דאונטון. קרסון אחראי על מרתף היינות, המזווה וחדר האוכל, והוא ממונה על הגברים שבצוות המשרתים. קרסון עובד באחוזה מאז שהיה צעיר וחרד במיוחד לכבודה ולכבוד משפחתה. הוא מקפיד על עשיית דברים בהתאם למסורות המקובלות, בעל נטייה לנוסטלגיה וחשש משינויים. הוא מפגין יחס אבהי ותקיף כלפי המשרתים, ומקרב בני משפחת קרולי הוא מחבב במיוחד את ליידי מרי.

גברת יוז
אלזי יוז (פיליס לוגן) היא סוכנת הבית של אחוזת דאונטון. במקור הגיעה מארג'יל שבסקוטלנד ומכונה מיסיס יוז על פי המנהג על אף שאינה נשואה. יוז אחראית על המשרתות ועל תחזוקת הבית ומצטיירת כלפי חוץ כקפדנית מאוד, אך למעשה היא חביבה ונדיבה.

מר ג'ון בייטס
ג'ון בייטס (ברנדן קויל) הוא משרתו האישי של לורד גרנתהם. בעבר שירת בצבא לצידו של הרוזן במהלך מלחמת הבורים, שם נפגע ברגלו והוא צולע מעט. מבצע את תפקידו בנאמנות ונמנע מלחלוק את צרותיו עם אחרים. תומאס ואו'בריאן מנסים להיפטר ממנו ואילו בינו לבין אנה מתפתחת פרשת אהבים, שמוגבלת כיוון שהוא עדיין נשוי לאישה אחרת.

שרה או'בריאן
שרה אובריאן (שיבון פינרן) היא המשרתת האישית של ליידי גרנתהם. היא מרירה ונוטרת טינה לשאר המשרתים ויחד עם תומאס היא מנסה לגרום למר קרסון לפטר את בייטס. היא מנסה להפיק תועלת אישית ממה שידוע לה, אולם כשהיא גורמת לליידי גרנתהם להפיל את הוולד שלה היא חשה נקיפות מצפון ומשנה את התנהגותה. לאו'בריאן יש אח אחד אהוב שסבל מהלם קרב ומאוחר יותר נהרג במלחמת העולם הראשונה.

אנה סמית', בהמשך אנה בייטס
אנה מיי בייטס, לבית סמית' (ג'ואן פרוגט) היא משרתת ראשית באחוזת דאונטון. מאופיינת בחריצות וביושר ואף עזרה לליידי מרי ולאמה ליידי קורה לשאת את גופתו של מר פאמוק מחדרה של ליידי מרי. בינה לבין בייטס מתקיים קשר רומנטי מתמשך ומורכב.

ויליאם מייסון
ויליאם מייסון (תומאס הוז) הוא משרת (footman) באחוזת דאונטון. אביו הוא חקלאי מקומי וויליאם נהג לטפל בסוסים שבחווה. נולדו לו שלושה אחים ואחות שמתו סמוך ללידתם, והוא נותר בן יחיד. הוא פסנתרן מחונן והוא מנגן להנאתם של המשרתים. ויליאם מחזר אחרי דייזי, ולפני שהוא יוצא למלחמה מתארס איתה. הוא מוצב בגדוד של מתיו קרולי, ושניהם נפצעים קשה במהלך המלחמה. לפני מותו הוא נושא לאישה את דייזי.

תומאס בארו
תומאס בארו (רוב ג'יימס קולייר) הוא משרת באחוזת דאונטון. תומאס הוא הומוסקסואל דבר המעמיד אותו במצבים מורכבים בתקופה בה היה הדבר אסור על פי חוק. תומאס הוא יריב של בייטס ויחד עם או'בריאן מנסה לגרום לסילוקו מתפקידו באמצעים שונים.
כשפורצת מלחמת העולם הראשונה הוא מתנדב לחיל הרפואה כדי לשרת בבית החולים המקומי, במקום להילחם בחזית. עם תום המלחמה הוא מנסה לסחור בשוק השחור.

דייזי רובינסון, בהמשך דייזי מייסון
דייזי מייסון לבית רובינסון (סופי מקשירה) היא חדרנית ועוזרת הטבחית. צעירה ביישנית, בת למשפחה בת אחד עשר ילדים. היא נאיבית מאוד וקל להערים עליה. בעונה הראשונה היא מתאהבת בתומאס, והוא מנצל את רגשותיה כדי לפגוע במר בייטס. ויליאם מתאהב בה ומבקש לשאת אותה לאישה, הם מתחתנים בניגוד לרצונה של דייזי אחרי שהוא נפצע קשה בקרב, זמן קצר אחר כך או מת מפצעיו והיא נשארת אלמנה.

גברת פטמור
בריל פטמור (לזלי ניקול) היא הטבחית באחוזת דאונטון ואחראית על המטבח והכנת הארוחות. היא מתגאה במקצועיות שלה בבישול. היא רודה בדייזי, העוזרת שלה, ולפעמים מתפרצת עליה אך לרוב יחסיהן הן כשל אם ובת. ראייתה נחלשת והיא נשלחת לניתוח קטרקט אצל רופא עיניים מומחה בלונדון. במהלך המלחמה נודע לה שאחיין אהוב שלה הוצא להורג באשמת פחדנות.

גוון דוסון
גוון דוסון (רוז לזלי) היא משרתת באחוזת דאונטון. היא בחורה שאפתנית שמחליטה שאינה רוצה לעבוד יותר כמשרתת ומקווה להיות מזכירה. הוא לומדת כתבנות וקצרנות וחוסכת כסף כדי לקנות מכונת כתיבה. סיביל מתיידדת איתה ואף מסייעת לה למצוא משרה.

אתל פארקס
אתל פארקס (איימי נוטל) היא המשרתת שמחליפה את גוון בעונה השנייה של הסדרה. אתל מתבטאת בבוטות ואינה אוהבת שמצווים עליה, מה שגורם לעימותים בינה לבין אנה וגברת יוז. יש לה רומן עם צ'ארלס ברייאנט, אחד הקצינים המתארחים בבית ההבראה שבאחוזה, דבר המוביל לפיטוריה. כאשר אתל מגלה שהיא בהריון היא חוזרת לבקש עזרה, אך מדרדרת לזנות עקב קשייה הכלכליים. בסיועה של איזובל היא מצליחה לפתוח בחיים חדשים.

ג'וזף מוסלי
ג'וזף מוסלי (קווין דויל) הוא הבאטלר בבית משפחת קרולי ומשרתו האישי של מתיו קרולי. אביו ויליאם מוסלי מגדל ורדים וזכה בתחרות הפרחים של דאונטון ב-1913. כאשר מתיו קרולי יוצא למלחמה ואמו מתנדבת בצלב האדום, מוסלי מתנדב לעזור בבית האחוזה.

צוות השחקנים
------------

### משפחת קרולי

| שחקן/שחקנית | דמות | תיאור | עונות |
| --- | --- | --- | --- |
| יו בונוויל | רוברט קרולי, הרוזן מגרנתהם | לורד גרנתהם, ראש משפחת קרולי ובעל האחוזה. נולד 1870. | כל העונות |
| אליזבת מקגוורן | קורה קרולי (שם נעורים: לווינסון), הרוזנת מגרנתהם | ליידי גרנתהם, אשתו האמריקאית של רוברט. בתו של מיליונר אמריקאי. הונה הרב היה התמריץ לנישואיהם, ושימש להצלת האחוזה. נולדה 1868 | כל העונות |
| מישל דוקרי | ליידי מרי ג'וזפין קרולי | בתם הבכורה של לורד וליידי גרנתהם; אשתו של מתיו, ומאוחר יותר אלמנתו; אמו של ג'ורג', היורש המשוער של האחוזה. נולדה 1892. | כל העונות |
| לורה קרמייקל | ליידי אדית ג'וזפין קרולי | בתם האמצעית של לורד וליידי גרנתהם. נולדה 1894. | כל העונות |
| ג'סיקה בראון פינדלי | ליידי סיביל קורה קרולי (מאוחר יותר: ברנסון) | בתם הצעירה של לורד וליידי גרנתהם; אשתו של טום ברנסון; אמה של מיס סיביל, בתם המשותפת. נולדה 1896. | עונות 1–3 |
| מגי סמית' | ויולט קרולי, הרוזנת האם מגרנתהם | אמו של לורד גרנתהם | כל העונות |
| אלן ליץ' | טום ברנסון | נהג המשפחה לשעבר (עונות 1-3); נישא והתאלמן מליידי סיביל; כיום הסוכן המנהל את האחוזה; אביה של מיס סיביל. | 1– |
| דן סטיבנס | מתיו רג'ינלד קרולי | יורש העצר המשוער של האחוזה (בן דודו מדרגה שלישית בהפרש דור של רוברט); בעלה של ליידי מרי ואבי ילדם המשותף, ג'ורג'; לשעבר עורך דין, מאוחר יותר בעלים-שותף של האחוזה ביחד עם רוברט. | עונה 1 – פרק חג המולד 2012 |
| פנלופי וילטון | גברת איזבל קרולי | אמו של מתיו; אלמנה ואחות לשעבר | כל העונות |
| לילי ג'יימס | ליידי רוז מק'קלייר | דודניתם ובת חסותם של הלורד והליידי גרנתהם; בתם של המרקיז והמרקיזה מפלינטשייר. אמה היא אחייניתה של הרוזנת האם. נולדה 1903. | עונה 3 – |
| סמנתה בונד | ליידי רוזמונד פינסוויק (שם נעורים: קרולי) | אחותו של לורד גרנתהם | 1– |

### צוות המשרתים

| שחקן/שחקנית | דמות | תיאור | עונות |
| --- | --- | --- | --- |
| ג'ים קרטר | צ'ארלס קרסון | רב-המשרתים | 1– |
| פיליס לוגן | אלסי היוז | סוכנת הבית | 1– |
| ברנדן קויל | ג'ון בייטס | משרתו האישי של הלורד גרנתהם; בעלה של אנה, אלמן מורה | 1– |
| שיבון פינרן | שרה אובריין | המשרתת האישית של הליידי קורה גרנתהם | עונה 1 – פרק חג המולד 2012 |
| רוב ג'יימס-קולייר | תומאס בארו | בעבר משרת באחוזת דאונטון, מאוחר יותר משרתו האישי של הלורד גרנתהם והיום עוזרו של רב המשרתים, מר קרסון | 1– |
| ג'ואן פרוגט | אנה מיי סמית' (מאוחר יותר: בייטס) | המשרתת האישית של ליידי מרי וראש המשרתות; אשתו של ג'ון בייטס. | 1– |
| לזלי ניקול | בריל פטמור | טבחית | 1– |
| סופי מק'שרה | דייזי רובינסון (מאוחר יותר: מייסון) | משרתת מטבח, מאוחר יותר עוזרת לטבחית; אלמנתו של ויליאם מייסון. | 1– |
| תומאס היוז | ויליאם מייסון | משרת באחוזה; לזמן קצר בעלה של דייזי. | עונות 1–2 |
| רוז לזלי | גוואן דוסון | משרתת | עונה 1 |
| איימי נוטל | אתל פארקס | משרתת באחוזה; מאוחר יותר סוכנת הבית והטבחית של גברת איזבל קרולי. | עונות 2–3 |
| קווין דויל | מוזלי | משרתו האישי של מתיו; מאוחר יותר משרת באחוזה | 1– |
| מאט מילנה | אלפרד נוגנט | משרת באחוזה; אחיינה של אובריין | עונות 3–4 |
| אד ספלירס | ג'יימס "ג'ימי" קנט | משרת באחוזה | עונה 3 – |
| קורה תיאובולד | אייבי סטוארט | משרתת מטבח | עונה 3 – |
| מיי'אנה בורינג | עדנה ברית'וויט | לשעבר משרתת באחוזה, היום המשרתת האישית של ליידי קורה | פרק חג המולד 2012 – עונה 4 |
| סו ג'ונסטון | גלדיס דנקר | משרתת אישית של הרוזנת האם | עונות 5–6 |
| ג'רמי סוויפט | ספטימוס ספראט | הבאטלר באחוזת הרוזנת האם | עונות 4–6 |
| ראקל קסידי | פיליס בקסטר | המשרתת האישית של הליידי קורה גרנתהם | עונות 4–6 |
| מייקל סי פוקס | אנדרו (אנדי) פרקר | משרת באחוזה | עונות 5–6 |

### דמויות נוספות

| שחקן | דמות | תיאור | הופעות בסדרה |
| --- | --- | --- | --- |
| דייוויד רוב | ד"ר ריצ'רד קלרקסון | רופא המשפחה | 1– |
| רוברט בת'רסט | סר אנתוני סטראלן | אלמן שמחזר אחרי ליידי אדית' | 1–שלישית |
| איאן גלן | ריצ'רד קרלייל | עיתונאי ומוציא לאור; מאורס לליידי מרי | עונה 2 |
| זואי בויל | מיס לוויניה סוויר | ארוסתו של מת'יו | עונה 2 |
| צ'ארלס אדוארדס | מייקל גרגסון | עורך ומוציא לאור; מחזר אחרי ליידי אדית | עונה 3 ורביעית |
| שירלי מקליין | מרתה לווינסון | אמה האמריקאית של ליידי קורה | עונה 3, פרק חג המולד 2012, פרק חג המולד 2013 |
| פול ג'יאמטי | הרולד לווינסון | אחיה האמריקאי של ליידי קורה | פרק חג המולד 2013 |
| ג'ונתן קוי | ג'ורג' מארי | עורך הדין של לורד גרנתהם |  |
| טום קאלן | אנטוני פויל, ויקונט גילינגהם | מחזר של ליידי מרי קרולי | עונה 4 וחמישית |
| ג'וליאן אובנדן | צ'ארלס בלייק |  | עונה 4 – שישית |
| פול קופלי | מר מייסון | אביו של ויליאם מייסון | עונה 2 – שישית |
| אנדרו סקרבורו | טימותי "טים" דרו | האיכר שבביתו משכנת ליידי אדית' את בתה מריגולד | עונה 4 – שישית |
| אמה לונדס | מרג'י דרו | אשתו של טימותי דרו | עונה חמישית – שישית |

הפקה
----

המפיק גארת נים (אנ') וחברת ההפקה "קרנבל פילמס" פנו לג'וליאן פלוז לכתוב סדרת דרמה שמתרחשת בבית אחוזה בתקופה האדוארדית. פנייתם אליו הייתה בעקבות הסרט זוכה האוסקר על התסריט "גוספורד פארק" שכתב פלוז. למרות שבתחילה לא רצה לעבוד על פרויקט דומה ל"גוספורד", שבועות מעטים אחר כך חזר לנים עם סיפור מסגרת לעונה הראשונה. פלוז כותב את התסריטים, ואשתו אמה היא העורכת.

הייעוץ ההיסטורי לסדרה נעשה על ידי אלאסטיר ברוס, הן ביחס למנהגים החברתיים והן ביחס לאירועים ההיסטוריים. התרחשויות בעלילה כגון פרשת הדיפלומט הטורקי או הפיכתה של דאונטון לבית חולים מתבססים על אירועים היסטוריים אמיתיים.

### אתרי צילום

הייקליר קאסל, בית אחוזה ששימש לצילומי "אחוזת דאונטון"
בית האחוזה "טירת הייקליר" (Highclere Castle) שבמחוז המפשייר שימש לצילומי החוץ וגם לרוב צילומי הפנים של הסדרה. הצילומים של המטבח, אגף המשרתים וחלק מחדרי השינה של האדונים נעשו באולפני אילינג.

סצינות חוץ צולמו בכפר במפטון שבאוקספורדשייר, בעיקר כנסיית סט. מרי והספרייה ששימשה כמקום הכניסה לבית החולים. הצילומים בשוחות במהלך המלחמה בצרפת נעשו באזור הכפרי של סאפוק קרוב לכפר אייקנהם (Akenham).

סצינות רבות צולמו באתרים היסטוריים ובאחוזות נוספות. האחוזה "הקסבי פארק" שסר ריצ'רד קרלייל שוקל לקנות בעונה השנייה הוא חלק מ"וודסדון מנור" בבקינגהמשייר. טירת אינוורארי בארגייל וביוט שבסקוטלנד שימשה לצילומי ספיישל חג המולד. "גרייס קורט" באוקספורדשייר שימש כביתם השני של משפחת קרולי, מקום אליו התכוונו לעבור בעונה השלישית עקב קשיים כלכליים. סצינות בית הכלא בעונה השלישית צולמו ב"לינקולן קאסל" שבלינקולנשייר.

האחוזה הבדיונית ממוקמת במחוז יורקשייר. הדמויות בסדרה מזכירות ערים כגון איזינגוולד, קירקבי מיילזרד, קירקבימורסייד, מלטון, מידלסברו, ריפון, ריצ'מונד ותריסק הממוקמות בצפון יורקשייר, כמו גם את הערים יורק ולידס.

קבלה וביקורת
------------

"אחזות דאונטון" זכתה לשבחים רבים ממבקרי הטלוויזיה, וכן זכתה בפרסים רבים. בשנת 2011 זכתה בפרס גלובוס הזהב למיני-סדרה או סרט טלוויזיה הטוב ביותר וכן בפרס אמי למיני-סדרה הטובה ביותר. אחרי שתי עונות הסדרה הייתה מועמדת ל-27 קטגוריות של פרס אמי, יותר מכל סדרת טלוויזיה בינלאומית אחרת בהיסטוריה של "פרס אמי". בנוסף, הסדרה הוכרה בספר השיאים של גינס כסדרה בשפה האנגלית שזכתה במירב שבחי הביקורת לשנת 2011.

זו סדרת הדרמה המצליחה ביותר הן ברשת ITV והן ברשת PBS ומספר הצופים בה הוא הגדול ביותר מאז סדרת הטלוויזיה חמדת ימים (Brideshead Revisited) מ-1981. עם שידור העונה השלישית, הפכה הסדרה להיות לאחת מתוכניות הטלוויזיה הנצפות ביותר בעולם.

הסדרה ספגה ביקורת קשה על כך שהציגה את יחסי המעמדות בבריטניה של ראשית המאה ה-20 באופן מרוכך, שיתקבל על הצופים. התנאים המצוינים שבהם חיו המשרתים, ללא ענישה פיזית או התעללות, ותשומת הלב והאהדה שקיבלו מהאדונים, גונו כרחוקים מאוד מהמציאות בתקופה.

סצנת האונס בעונה הרביעית עוררה סערה בקרב קהל הצופים שהביע זעזוע מקו העלילה הסנסציוני. יוצרי הסדרה דחו את הביקורת והדגישו כי לא התכוונו ליצור סנסציה אלא לדון בהשפעות של תקיפה מינית בתקופה המתוארת.

פרסים ומועמדויות
----------------

|  |  |  |  |  |
| --- | --- | --- | --- | --- |
| **עונה** | **פרס** | **קטגוריה** | **מועמדות של** | **תוצאה** |
| עונה ראשונה | פרס אמי לבידור בפריים טיים | מיני סדרה הטובה ביותר | אחוזת דאונטון | **זכייה** |
| שחקנית ראשית במיני-סדרה או בסרט | אליזבת מקגוורן | **מועמדות** |
| שחקנית משנה במיני-סדרה או בסרט | מגי סמית' | **זכייה** |
| בימוי במיני-סדרה, סרט טלוויזיה או ספיישל דרמטי | בראיין פרסיבל | **זכייה** |
| תסריט למיני-סדרה, סרט טלוויזיה או ספיישל דרמטי | ג'וליאן פלוז | **זכייה** |
| פרס אמיCreative Arts Emmy Awards | ליהוק במיני-סדרה, בסרט או בספיישל | ג'יל טרווליק | **מועמדות** |
| צילום במיני-סדרה או בסרט | דייוויד קצנלסון | **זכייה** |
| עיצוב תפאורה במיני-סדרה או בסרט | דונל וודסשרמיין אדמסג'ינה קרומוול | **מועמדות** |
| עריכה במיני-סדרה או בסרט | ג'ון וילסון | **מועמדות** |
| עיצוב תלבושות במיני-סדרה, בסרט או בספיישל | סוזאנה בקסטוןקרוליין מק'קאל | **זכייה** |
| עריכת קול במיני-סדרה, בסרט או בספיישל | אדם ארמיטאג'אלכס סויר | **מועמדות** |
| פרס גלובוס הזהב | מיני-סדרה או סרט טלוויזיה הטוב ביותר | אחוזת דאונטון | **זכייה** |
| השחקן הטוב ביותר במיני-סדרה או בסרט טלוויזיה | יו בונוויל | **מועמדות** |
| השחקנית הטובה ביותר במיני-סדרה או בסרט טלוויזיה | אליזבת מקגוורן | **מועמדות** |
| שחקנית המשנה הטובה ביותר בסדרת טלוויזיה, מיני-סדרה או סרט טלוויזיה | מגי סמית' | **מועמדות** |
| פרסי באפטה לשנת 2010 | סדרת הדרמה הטובה ביותר | אחוזת דאונטון | **מועמדות** |
| שחקן המשנה | ברנדן קויל | **מועמדות** |
| BAFTA Craft 2010 | במאי הטוב ביותר | בריאן פרסיבל | **זכייה** |
| פרס סאונד | נייג'ל הית'אלכס סויראדם ארמיטאג'מארק הולדינג | **זכייה** |
| פרס עריכה קולנועית | ג'ון וילסון | **מועמדות** |
| פרס צילום | דייוויד קצנלסון | **מועמדות** |
| פרס עיצוב הפקה | דונל וודס | **מועמדות** |
| פרסי TCA (איגוד מבקרי טלוויזיה) | הישג יוצא דופן בסרטי קולנוע, מיני סדרות וספיישלים | אחוזת דאונטון | **מועמדות** |
| פסטיבל הטלוויזיה של מונטה קרלו | הישג יוצא דופן לשחקן | יו בונוויל | **מועמדות** |
| הישג יוצא דופן לשחקנית | אליזבת מקגוורן | **מועמדות** |
| הישג יוצא דופן לשחקנית | מישל דוקרי | **מועמדות** |
| הישג יוצא דופן לשחקנית | מגי סמית' | **מועמדות** |
| המפיק הבינלאומי הטוב ביותר | גארת' נים | **מועמדות** |
| המפיק האירופי הטוב ביותר | גארת' נים | **מועמדות** |
| פרס איגוד המפיקים האמריקאי | Long-form Television | אחוזת דאונטון | **זכייה** |
| Broadcasting Press Guild | סדרת הדרמה הטובה ביותר | אחוזת דאונטון | **זכייה** |
| השחקן הטוב ביותר | יו בונוויל | **מועמדות** |
| השחקנית הטובה ביותר | אליזבת מקגוורן | **מועמדות** |
| השחקנית הטובה ביותר | מגי סמית' | **מועמדות** |
| התסריטאי הטוב ביותר | ג'וליאן פלוז | **זכייה** |
| פרס גילדת שחקני המסך | השחקנית הטובה ביותר בסרט טלוויזיה או במיני-סדרה | מגי סמית' | **מועמדות** |
| פרס סטלייט | מיני סדרה או סרט טלוויזיה הטוב ביותר | אחוזת דאונטון | **מועמדות** |
| השחקן הטוב ביותר במיני-סדרה או סרט טלוויזיה | יו בונוויל | **מועמדות** |
| השחקנית הטובה ביותר במיני-סדרה או סרט טלוויזיה | אליזבת מקגוורן | **מועמדות** |
| שחקנית המשנה הטובה ביותר במיני-סדרה או סרט טלוויזיה | מגי סמית' | **מועמדות** |
| Banff Fiction Rockies Awards | מיני-סדרה הטובה ביותר | אחוזת דאונטון | **זכייה** |
| RTS Television Awards | סדרת הדרמה הטובה ביותר | אחוזת דאונטון | **מועמדות** |
| RTS Craft & Design Awards | פרס צילום | דייוויד קצנלסון | **זכייה** |
| פרס מוזיקה מקורית | ג'ון לון | **מועמדות** |
| TRIC Awards | תוכנית הדרמה של השנה | אחוזת דאונטון | **זכייה** |
| TV Choice Awards | תוכנית הדרמה החדשה הטובה ביותר | אחוזת דאונטון | **מועמדות** |
| American Cinema Editors | פרס העריכה הטובה ביותר למיני-סדרה | ג'ון וילסון | **מועמדות** |
| American Society of Cinematographers | פרק באורך שעה/תוכנית פיילוט | דייוויד קצנלסון (עבור הפיילוט)‏ | **מועמדות** |
| הפסטיבל הבינלאומי של ביאריץ לתוכניות אודיו-ויזואליות לשנת 2011 | סדרת טלוויזיה | אחוזת דאונטון | **מועמדות** |
| עונה שנייה | פרס אמי לבידור בפריים טיים | מיני סדרה הטובה ביותר | אחוזת דאונטון | **מועמדות** |
| שחקן ראשי במיני-סדרה או בסרט | יו בונוויל | **מועמדות** |
| שחקנית ראשית במיני-סדרה או בסרט | מישל דוקרי | **מועמדות** |
| שחקן משנה בסדרת דרמה | ג'ים קרטר | **מועמדות** |
| ברנדן קויל | **מועמדות** |
| שחקנית משנה בסדרת דרמה | ג'ואן פרוגט | **מועמדות** |
| מגי סמית' | **זכייה** |
| התסריט לסדרת דרמה הטוב ביותר | ג'וליאן פלוז  עבור פרק 7 | **מועמדות** |
| במאי סדרת הדרמה הטוב ביותר | בריאן פרסיבל עבור פרק 7 | **מועמדות** |
| עיצוב תפאורה לסדרת טלוויזיה | אחוזת דאונטון | **מועמדות** |
| עיצוב תלבושות לסדרת טלוויזיה | אחוזת דאונטון | **מועמדות** |
| הלחנה לסדרת טלוויזיה | אחוזת דאונטון | **זכייה** |
| עיצוב שיער לסדרת טלוויזיה | אחוזת דאונטון | **זכייה** |
| ליהוק לסדרת דרמה | אחוזת דאונטון | **מועמדות** |
| עריכה לדרמה | אחוזת דאונטון | **מועמדות** |
| עריכת קול לקומדיה או לדרמה | אחוזת דאונטון | **מועמדות** |
| פרסי באפטה לשנת 2011 | שחקנית המשנה הטובה ביותר | מגי סמית' | **מועמדות** |
| YouTube Audience Award | אחוזת דאונטון | **מועמדות** |
| BAFTA Craft 2011 | עיצוב הפקה | דונל וודס וג'ודי פאר | **מועמדות** |
| מוזיקה מקורית | ג'ון לון | **מועמדות** |
| עיצוב תלבושות | סוזאנה בקסטון | **מועמדות** |
| פרסי TCA (איגוד מבקרי טלוויזיה) | תוכנית השנה | אחוזת דאונטון | **מועמדות** |
| הישג יוצא דופן בסרטי קולנוע, מיני סדרות וספיישלים | אחוזת דאונטון | **זכייה** |
| פרסי מונטה קרלו | סדרת הדרמה הטובה ביותר | אחוזת דאונטון | **מועמדות** |
| השחקן הטוב ביותר | דן סטיבנס | **מועמדות** |
| ברנדן קויל | **מועמדות** |
| השחקנית הטובה ביותר | מישל דוקרי | **מועמדות** |
| ג'ואן פרוגט | **מועמדות** |
| המפיק הבינלאומי הטוב ביותר | גארת' נים | **מועמדות** |
| המפיק הארופאי הטוב ביותר | גארת' נים | **מועמדות** |
| National Television Awards | הדרמה הטובה ביותר | אחוזת דאונטון | **זכייה** |
| Televisual Bulldog Awards | הדרמה הטובה ביותר | אחוזת דאונטון | **זכייה** |
| Virgin Media TV Awards | הדרמה הטובה ביותר | אחוזת דאונטון | **זכייה** |
| Basauri Award | פרס הצטיינות באומנויות הבמה | ברנדן קויל | **זכייה** |
| Elle Style Awards | מופע טלוויזיה הטוב ביותר | אחוזת דאונטון | **זכייה** |
| TRIC Awards | תוכנית הדרמה של השנה | אחוזת דאונטון | **זכייה** |
| Irish Film and Television Awards | שחקן המשנה הטוב ביותר בדרמה טלוויזיונית | ברנדן קויל | **מועמדות** |
| Hollywood Post Alliance Awards | עריכה טובה ביותר - טלוויזיה | ג'ון וילסון | **זכייה** |
| פרס גלובוס הזהב | סדרת הדרמה הטובה ביותר | אחוזת דאונטון | **מועמדות** |
| השחקנית הטובה ביותר בסדרת דרמה | מישל דוקרי | **מועמדות** |
| שחקנית המשנה הטובה ביותר בסדרת טלוויזיה, מיני-סדרה או סרט טלוויזיה | מגי סמית' | **זכייה** |
| פרסי גילדת המפיקים של אמריקה | פרס נורמן פלטון למפיק הטוב ביותר בסדרת דרמה | ג'וליאן פלוז, גארת' נים וליז טרוברידג' | **מועמדות** |
| פרסי גילדת שחקני המסך | צוות שחקנים הטוב ביותר בסדרת דרמה | אחוזת דאונטון | **זכייה** |
| השחקנית הטובה ביותר בסדרת דרמה | מגי סמית' | **מועמדות** |
| מישל דוקרי | **מועמדות** |
| פרסי גילדת מעצבי התפאורה | One-Hour Single Camera Television Series | דונל וודס | **מועמדות** |
| עונה שלישית | קוראי TV Times בשנת 2012 | הדרמה חביבת הקוראים | אחוזת דאונטון | **זכייה** |
| השחקן חביב הקוראים | ברנדן קויל | **מועמדות** |
| השחקנית חביבת הקוראים | שיבון פינראן | **מועמדות** |
| National Television Awards | הדרמה הטובה ביותר | אחוזת דאונטון | **זכייה** |
| Irish Film & Television Awards | שחקן המשנה הטוב ביותר בדרמה טלוויזיונית | אלן ליץ' | **מועמדות** |
| Broadcast Awards | International Programme Sales | אחוזת דאונטון | **מועמדות** |
| Basauri Awards | פרס הצטיינות באומנויות הבמה | אחוזת דאונטון | **זכייה** |
| פרס אמי לבידור בפריים טיים | מיני סדרה הטובה ביותר | אחוזת דאונטון | **מועמדות** |
| שחקן ראשי במיני-סדרה או בסרט | יו בונוויל | **מועמדות** |
| שחקנית ראשית במיני-סדרה או בסרט | מישל דוקרי | **מועמדות** |
| שחקן משנה בסדרת דרמה | ג'ים קרטר | **מועמדות** |
| שחקנית משנה בסדרת דרמה | מגי סמית' | **מועמדות** |
| התסריט לסדרת דרמה הטוב ביותר | ג'וליאן פלוז  עבור פרק 4 | **מועמדות** |
| במאי סדרת הדרמה הטוב ביותר | ג'רמי ווב עבור פרק 4 | **מועמדות** |
| עיצוב תפאורה לסדרת טלוויזיה | אחוזת דאונטון | **מועמדות** |
| עיצוב תלבושות לסדרת טלוויזיה | אחוזת דאונטון | **מועמדות** |
| הלחנה לסדרת טלוויזיה | אחוזת דאונטון | **זכייה** |
| עיצוב שיער לסדרת טלוויזיה | אחוזת דאונטון | **מועמדות** |
| ליהוק לסדרת דרמה | אחוזת דאונטון | **מועמדות** |
| פרס גלובוס הזהב | סדרת הדרמה הטובה ביותר | אחוזת דאונטון | **מועמדות** |
| פרס גילדת שחקני המסך | השחקנית הטובה ביותר בסדרת דרמה | מגי סמית' | **זכייה** |
|

קישורים חיצוניים
----------------

* 

* אתר האינטרנט הרשמי של אחוזת דאונטון (באנגלית)

ויקישיתוף מדיה וקבצים בנושא **אחוזת דאונטון** בוויקישיתוף
* אחוזת דאונטון, ברשת החברתית פייסבוק
* אחוזת דאונטון, ברשת החברתית אקס (טוויטר)
* אחוזת דאונטון, ברשת החברתית אינסטגרם
* "אחוזת דאונטון", במסד הנתונים הקולנועיים IMDb (באנגלית)
* "אחוזת דאונטון", באתר נטפליקס
* "אחוזת דאונטון", באתר AllMovie (באנגלית)
* "אחוזת דאונטון", באתר Rotten Tomatoes (באנגלית)
* "אחוזת דאונטון", באתר Metacritic (באנגלית)
* "אחוזת דאונטון", באתר אידיבי
* "אחוזת דאונטון", במסד הנתונים הקולנועיים KinoPoisk (ברוסית)
* "אחוזת דאונטון(הקישור אינו פעיל, 31.5.2021)" באתר ITV
* "אחוזת דאונטון(הקישור אינו פעיל, 31.5.2021)" באתר PBS
* אבי שושן, "דאונטון אבי": רלוונטית, מחכימה ומרגשת, באתר ynet, 7 במרץ 2013
* רלי פנחס, פעמוני ההיסטוריה: אחוזת דאונטון חוזרת, באתר News1 מחלקה ראשונה, 10 במרץ 2013
* מיכל הניג, אחוזת בון טון: "אחוזת דאונטון" היא הסדרה הכי אופנתית על המסך, באתר nrg‏, 24 באוגוסט 2012
* אביטל אינדיג, על אדונים ומשרתים: אחוזת דאונטאון מבריקה, באתר nrg‏, 22 בדצמבר 2013
* איילת רוזן, ‏אחוזת תזזית, באתר ‏מאקו‏, 8 באפריל 2014
* סמדר שילוני, טלנובלה אצילית: היי שלום, "אחוזת דאונטון", באתר ynet, 11 במרץ 2016

הערות שוליים
------------

1. ↑  Fellowes, Julian (December 2012). "The Most Happy Fellowes", Vanity Fair
2. ↑  "Downton Abbey author Julian Fellowes says Lady Mary sex scandal based on real life". *News.com.au*. 12 באוקטובר 2011. `{{cite news}}`:  (עזרה)
3. ↑  Ffrench, Andrew (23 April 2010). Village is the star of the show, Oxford Mail
4. ↑  McCormack, Kirsty (20 July 2012)."Back for more! Hugh Bonneville and Michelle Dockery lead the way as Downton Abbey gets SIXTEEN nominations for this year's Emmys". , Daily Mail (London).
5. ↑  "Downton Abbey: How Hollywood is snapping up our bright TV drama stars", The Daily Mirror. 7 November 2010.
6. ↑  ^ The New York Times. "A Bit of Britain Where the Sun Never Sets: 'Downton Abbey' Reaches Around the World". 3 January 2013
7. ↑  למשל: What if Downton Abbey told the truth about Britain, הגרדיאן, 22 בדצמבר 2014;‏ Downton Abbey, like plantation houses, delivers fantasy over brute reality, הגרדיאן, 21 בספטמבר 2019.
8. ↑  רותה קופפר, זעזוע בבריטניה: סצינת אונס ב"אחוזת דאונטון", באתר הארץ, 9 באוקטובר 2013

| פרס גלובוס הזהב למיני-סדרה או סרט טלוויזיה הטוב ביותר |
| --- |
| 1971‏-1989 | אווז השלג (1971) ‏•‏‏ הקיץ המסוים הזה (1972) ‏•‏‏ תיבת הצללים (1980) ‏•‏‏ ביל/קדמת עדן (1981) ‏•‏‏ בחזרה לבריידסהד (1982) ‏•‏‏ ציפורים מתות בסתר (1983) ‏•‏‏ משהו בקשר לאמיליה (1984) ‏•‏‏ היהלום שבכתר (1985) ‏•‏‏ הבטחה (1986) ‏•‏‏ הבריחה מסוביבור/ילדה עשירה קטנה: סיפור ברברה האטון (1987) ‏•‏‏ מלחמה וזיכרון (1988) ‏•‏‏ יונה בודדה (1989) |
| 1990‏-2009 | יום הקישוט (1990) ‏•‏‏ One Against the Wind‏ (1991) ‏•‏‏ סינטרה (1992) ‏•‏‏ ברברים בשער (1993) ‏•‏‏ העונה הבוערת (1994) ‏•‏‏ אישום: המשפט של מקמרטין (1995) ‏•‏‏ רספוטין (1996) ‏•‏‏ ג'ורג' וואלס (1997) ‏•‏‏ מכדור הארץ לירח (1998) ‏•‏‏ אר קיי או 281 (1999) ‏•‏‏ תמונות מלוכלכות (2000) ‏•‏‏ אחים לנשק (2001) ‏•‏‏ הסערה המתפרצת (2002) ‏•‏‏ מלאכים באמריקה (2003) ‏•‏‏ החיים על פי פיטר סלרס (2004) ‏•‏‏ אימפריות נופלות (2005) ‏•‏‏ אליזבת הראשונה (2006) ‏•‏‏ לונגפורד (2007) ‏•‏‏ ג'ון אדמס (2008) ‏•‏‏ גנים אפורים (2009) |
| 2010–היום | קרלוס (2010) ‏•‏‏ אחוזת דאונטון (2011) ‏•‏‏ חוקי המשחק (2012) ‏•‏‏ חיי עם ליברצ'ה (2013) ‏•‏‏ פארגו (2014) ‏•‏‏ וולף הול (2015) ‏•‏‏ אמריקה נגד או. ג'יי. סימפסון: סיפור פשע אמריקאי (2016) ‏•‏‏ שקרים קטנים גדולים (2017) ‏•‏‏ הרצח של ורסצ'ה: סיפור פשע אמריקאי (2018) ‏•‏‏ צ'רנוביל (2019) ‏•‏‏ גמביט המלכה (2020) ‏•‏‏ מחתרת המסילה (2021) ‏•‏‏ הלוטוס הלבן (2022) |

| פרס גילדת שחקני המסך לאנסמבל השחקנים הטוב ביותר בסדרת דרמה |
| --- |
| 1994‏-2000 | NYPD Blue ‏ (1994) • ER ‏ (1995) • ER ‏ (1996) • ER ‏ (1997) • ER ‏ (1998) • הסופרנוס (1999) • הבית הלבן (2000) |
| 2001-היום | הבית הלבן (2001) • עמוק באדמה (2002) • עמוק באדמה (2003) • CSI ‏ (2004) • אבודים (2005) האנטומיה של גריי (2006) • הסופרנוס (2007) • מד מן (2008) • מד מן (2009) • אימפריית הפשע (2010) • אימפריית הפשע (2011) • אחוזת דאונטון (2012) • שובר שורות (2013) • אחוזת דאונטון (2014) • אחוזת דאונטון (2015) • דברים מוזרים (2016) • החיים עצמם (2017) • החיים עצמם (2018) • הכתר (2019) • הכתר (2020) • יורשים (2021) • הלוטוס הלבן (2022) |

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX5463432
* GND: 1033249548
* LCCN: no2012006389
* NKC: unn2012702112
* SUDOC: 177396741
* VIAF: 298747946
* WorldCat (עם VIAF): 298747946

 |